Speurder koelbloedig langs motor doodgeskietArgieffoto (StevePB, Pixabay) ŉ KwaZulu-Natalse polisiebeampte is Maandagaand doodgeskiet toe hy oorval is terwyl hy saam met ŉ passasier in sy motor gesit het. Brig. Jay Naicker, woordvoerder van die polisie, het gesê die adjudant-offisier verbonde aan die Umlazi-speurdiens was ten tyde van die voorval nie aan diens nie. “Die beampte het saam met ŉ passasier in sy motor in die Malukzi-omgewing in Isipingo [19 km suid van Durban] gesit toe hulle aangeval is. Ses onbekende verdagtes het hulle genader, die speurder uit sy voertuig gedwing en hom geskiet. Hy is op die toneel dood,” het Naicker gesê. Die passasier is ook in die aanval gewond. Die aanvallers het die polisiebeampte se dienswapen gesteel voordat hulle in hul motor van die toneel gevlug het. Lt.genl. Nhlanhla Mkhwanazi, waarnemende provinsiale polisiekommissaris, het die voorval veroordeel. “Ons sal nie rus totdat ons die oortreders van hierdie gruwelike misdaad opgespoor het en aan die pen laat ry nie. ŉ Mens kan jou net indink watter soort terreur hierdie skurke in ons gemeenskappe sal aanrig as hulle so blatant is om ŉ polisiebeampte so brutaal dood te skiet. Namens die SAPD betuig ek my innige medelye met die familie, vriende en kollegas van die polisiebeampte,” het Mkhwanazi gesê. Die saak is aan die provinsiale eenheid vir georganiseerde misdaad oorhandig vir verdere ondersoek.